Kako je bila zelena moja dolina (film)

***Kako je bila zelena moja dolina*** američka je filmska drama snimljena 1941. u režiji Johna Forda. Scenarij je napisao Philip Dunne na osnovu istoimenog romana iz 1939. autora Richarda Llewellyna. Producent filma je bio Darryl F. Zanuck a glavne uloge su tumačili Walter Pidgeon, Maureen O'Hara, Anna Lee, Donald Crisp i Roddy McDowall. Film je bio nominiran za deset Oscara, osvojivši ukupno pet, uključujući i Oscara za najbolji film, najbolju režiju, najbolju fotografiju i najbolju sporednu mušku ulogu. Film govori o Morganima, povučenoj, radinoj, rudarskoj porodici iz Velsa koja živi u srcu doline Južnog Velsa. Radnja se dešava tokom 19. vijeka i bilježi život u rudarskom Južnom Velsu, promjenama njihovog načina života i njihovog utjecaja na porodicu. Selo u kojem žive protagonisti filma je izmišljeno ali se temelji na stvarnom mjestu koje se zove Gilfach Goch; pisac Llewellyn je sam provodio mnoga ljeta dok je bio u posjeti svom djedu, što je poslužilo kao inspiracija za roman. Filmski kritičar iz *New York Timesa* Bosley Crowther opisao je film kao "veličanstvo običnog naroda" i "ljepotu koja sija u dušama jednostavnih, iskrenih ljudi." Godine 1990. film je izabran na čuvanje u američkom Nacionalnom filmskom registru pri Kongresnoj biblioteci kao "kulturno, historijski i estetski značajan".

## Radnja 
thumb|300px|left|Rudarsko selo Velsa iz filma
Film počinje sa monologom starijeg Huwa Morgana (glas Irving Pichela): "Ja pakujem svoje stvari u šal moje majke kojeg je nosila kada je išla na pijacu. Ja odlazim iz doline. Ali ovaj put, nikada se neću vratiti." Dolina i njena sela su sada pocrnila zbog rudnika uglja koji se nalaze u području. Mladi Huw (Roddy McDowall), najmlađi sin Gwilyma Morgana (Donald Crisp), pješači kući sa ocem gdje po dolasku zatiče svoju majku Beth (Sara Allgood). Njegova starija braća, Ianto (John Loder), Ivor (Patric Knowles), Davy (Richard Fraser), Gwilym Jr., i Owen svi rade u rudnicima uglja zajedno sa svojim ocem, a sestra Angharad (Maureen O'Hara) održava kuću sa svojom majkom. Huwovo detinjstvo je idilično, grad još uvijek nije zagađen zbog rudarstva, pa izgleda lijepo, a domaćinstvo je toplo i puno ljubavi. Huw je sav sretan što će upoznati Bronwyn (Anna Lee), ženu koja je zaručena za njegovog najstarijeg brata, Ivora (Patric Knowles). Na bučnoj svatovskoj zabavi Angharad upoznaje novog svećenika, gospodina Gruffydda (Walter Pidgeon), i tu se očigledno javlja međusobna privlačnost.

Problemi nastaju kada vlasnik rudnika smanjuje plaće, a rudari započinju štrajk u znak protesta. Gwilymov pokušaj da posreduje između zavađenih strana i da ne podržava štrajk otuđuje ga od drugih rudara, kao i njegovih starijih sinova, koji se iseljavaju iz kuće. Kasno u noć, Beth prekida sastanak štrajkača, prijeteći svima koji planiraju da povrijede njenog muža da će ih ona sve pobiti. Dok se vraćala kući, prelazeći po mraku polja kroz mećavu, Beth pada u rijeku. Huw uranja da je spasi uz pomoć mještana, ali privremeno ne osjeća svoje noge. On se oporavlja uz pomoć gospodina Gruffydda, što ga još dodatno čini privlačnim u očima Angharad. Štrajk se na kraju okončava, a Gwilym i njegovi sinovi se mire, ali mnogi rudari su ostali bez posla. Sin vlasnika rudnika Iestyn Evans (Marten Lamont) se udvara Angharad, ali njeno srce pripada gospodinu Gruffyddu, koji je također voli, što postaje predmetom ogovaranja lokalnih žena, koje ne mogu da zamisle njen život sa siromašnim crkvenjakom. Angharad na kraju pristaje na brak bez ljubavi sa Evansom, i oni se iseljavaju iz mjesta.

Huw započinje školu u obližnjem selu. Zbog nemilosrdnih napada drugih dječaka, on uči da se bori kao bokser a njegovi učitelji su Dai Bando (Rhys Williams) i njegov drugar Cyfartha (Barry Fitzgerald). Nakon premlaćivanja od strane okrutnog nastavnika gospodina Jonasa (Morton Lowry), Dai Bando osvećuje Huwa tako što je improvizovao boks meč sa gospodinom Jonasom na radost njegovih učenika. Na dan kada Bronwyn rađa dijete, Ivor je ubijen u nesreći u rudniku. Kasnije, četiri sina Morgana su dobili otkaz da bi ih zamijenili manje iskusni, jeftiniji radnici. Bez perspektive za posao, oni odlaze da traže svoju sreću u inostranstvu. Huw dobiva stipendiju za fakultet, ali na razočarenje svog oca on odbija stipendiju i nastavlja da radi u rudnicima. On odlučuje da živi sa Bronwyn i da pomogne u izdržavanju nje i njenog djeteta.

Kada se Angharad vraća bez svog muža, zlobni trač se širi gradom zbog predstojećeg razvoda. Gospodin Gruffydd je ukoren od strane crkvenih đakona, nakon što je iznio zajedljive osude o stanovnicima zbog malograđanštine, i zbog toga on odlučuje da ode. Ali tada, začuje se zvižduk alarma, signalizirajući još jednu katastrofu. Nekoliko ljudi je povrijeđeno, a Gwilym i ostali su ostali zarobljeni u rudniku. Mladi Huw, gospodin Gruffydd, i Dai Bando spuštaju se s drugima u pokušaju spašavanja. Gwilym i njegov sin se nakratko ponovo sastaju prije nego što je podlegao povredama. Huw se vozi u liftu prema površini držeći tijelo svog oca, a njegovo od uglja pocrnjelo lice gubi mladenačku nevinost. Pripovijedanje sada starijeg Huwa podsjeća: "Ljudi kao što je moj otac ne mogu da umru. Oni su i dalje sa mnom, ostali su u sjećanju kao kad su bili živi, puni ljubavi i voljeni zauvijek. Kako je zelena bila moja dolina tada." Film završava sa dirljivom montažom porodične slike koja prikazuje Huwa sa ocem, majkom, njegovom braćom i sestrama.

## Uloge 
* Walter Pidgeon – g. Gruffydd, pastor seoske kapele
* Donald Crisp – Gwilym Morgan
* Maureen O'Hara – Angharad Morgan
* Roddy McDowall – Huw Morgan
* Sara Allgood – gđa. Beth Morgan
* Anna Lee – Bronwyn, Ivorova supruga
* Patric Knowles – Ivor Morgan
* John Loder – Ianto Morgan
* Barry Fitzgerald – Cyfartha, bokserski trener 
* Rhys Williams – Dai Bando, bokser
* Morton Lowry – g. Jonas, učitelj

* Arthur Shields – g. Parry, đakon
* Frederick Worlock – dr. Richards
* Richard Fraser – Davy Morgan
* Evan S. Evans – Gwilym Morgan Jr.
* James Monks – Owen Morgan
* Ethel Griffies – gđa. Nicholas, spremačica
* Lionel Pape – g. Evans stariji
* Marten Lamont – Iestyn Evans, njegov sin
* Ann E. Todd – Ceinwen, učenica
* Cliff Severn – Mervyn Phillips, školski nasilnik
* Irving Pichel – odrasli Huw Morgan (nevidljivi pripovjedač)

## Kritike 
## Reference 
## Vanjski linkovi 
* 
* 
* 
* 
* *Kako je bila zelena moja dolina*  na *Reel Classics*
* *Kako je bila zelena moja dolina* na *Film Site* sajt koji sadrži detaljnu radnju.

Kategorija:Filmovi iz 1941.
Kategorija:Američki dramski filmovi
Kategorija:Američki filmovi
Kategorija:Oscar za najbolji film
Kategorija:Američki crno-bijeli filmovi
Kategorija:Filmovi na engleskom jeziku
Kategorija:Filmovi zasnovani na romanu
Kategorija:Filmovi u režiji Johna Forda
Kategorija:Filmovi koji su dobili Oscar za najbolju sporednu mušku ulogu
Kategorija:Filmovi s radnjom u Velsu
Kategorija:Filmovi koji su dobili Oscar za najbolju scenografiju
Kategorija:Filmovi koji su dobili Oscar za najbolju fotografiju
Kategorija:Filmovi koji su dobili Oscar za najbolju režiju
Kategorija:Filmovi 20th Century Foxa
Kategorija:Filmovi u Nacionalnom filmskom registru Sjedinjenih Američkih Država